title: 2007/114/ЕОРешение на Комисията от 8 февруари 2007 година за изменение на Решение 2005/56/ЕО за създаване на Изпълнителна агенция за образование, аудиовизия и култура за управление на действията на Общността в областта на образованието, аудиовизията и културата, в приложение на Регламент (ЕО) № 58/2003 на Съвета (Текст от значение за ЕИП )

text:
               17.2.2007

               BG

               Официален вестник на Европейския съюз

               L 49/21

      РЕШЕНИЕ НА КОМИСИЯТА

   от 8 февруари 2007 година
   за изменение на Решение 2005/56/ЕО за създаване на Изпълнителна агенция за образование, аудиовизия и култура за управление на действията на Общността в областта на образованието, аудиовизията и културата, в приложение на Регламент (ЕО) № 58/2003 на Съвета
   (текст от значение за ЕИП)
   (2007/114/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 58/2003 на Съвета от 19 декември 2002 г. за определяне на статута на изпълнителните агенции, отговарящи за някои задачи по управлението на програмите на Общността (1), и по-специално член 3, параграф 1 от него,
   като има предвид, че:

               (1)

               Съгласно член 4 от Решение 2005/56/ЕО на Комисията (2), Изпълнителната агенция за образование, аудиовизия и култура (наричана по-долу „агенцията“) отговаря за определени задачи, свързани с управлението на програмите на Общността в областта на образованието, аудиовизията и културата.

               (2)

               На 31 декември 2006 г. изтича срокът на действие на по-голямата част от поверените на агенцията програми. Те ще бъдат заменени от нови програми, които ще обхващат периода от 1 януари 2007 г. до 31 декември 2013 г.

               (3)

               Извършената през ноември 2006 г. външна оценка от Комисията в съответствие с член 3, параграф 2 от Решение 2005/56/ЕО показа, че използването на услугите на агенцията е най-доброто разрешение за ръководството на някои централизирани направления на програмите на Общността в областта на образованието, аудиовизията и културата. Тази оценка препоръчва също така да бъдат разширени задачите на агенцията и тя да поеме управлението на централизираните направления на новите програми в областта на образованието, аудиовизията и културата.

               (4)

               В светлината на посочената оценка е уместно да бъдe поверенo на агенцията не само управлението на тези нови програми, но и ръководството на проекти, които освен че попадат в настоящите области на действие на агенцията, могат да бъдат финансирани по линия на други разпоредби и източници. Става дума за проекти в страните от Западните Балкани, които могат да бъдат финансирани с помощта на Общността и ресурсите на Европейския фонд за развитие, чрез някои финансови инструменти на Европейската политика за добросъседство и партньорство, чрез финансови инструменти за развитие на сътрудничеството, както и посредством споразумения, сключени от Общността с трети страни в областта на образованието, професионалната квалификация и младежта.

               (5)

               Освен това Комисията възнамерява да възложи на агенцията изпълнението на общностно равнище на информационната мрежа по въпросите на образованието в Европа („Евридика“), посочена в действие 6.1 от втората фаза на програмата за действие на Общността в областта на образованието „Сократ“ и напречната програма на програмата за действие в областта на образованието и професионалното обучение през целия живот „Life Long Learning“.

               (6)

               И накрая, за да бъде осигурено стабилно и ефективно управление на поверените на агенцията нови програми, периодът на съществуване на агенцията следва да бъде изменен и да бъде съобразен със срока на действие на новите програми. Освен това периодът на съществуване на агенцията трябва да включва двугодишен период на поетапно спиране (phasing-out) по отношение на периода на изпълнение на новите програми (2014—2015 г.) по начин, който да позволява на агенцията да приключи избраните проекти през последната година от въпросния период на изпълнение.

               (7)

               Решение 2005/56/ЕО следва да бъде съответно изменено.

               (8)

               Разпоредбите, предвидени в настоящото решение, са в съответствие със становището на Комитета за изпълнителните агенции,

         РЕШИ:
   Член 1
   Решение 2005/56/ЕО се изменя, както следва:

               1.

               Член 3, параграф 1 се заменя със следното:
               „1.   Агенцията се създава за период, започващ на 1 януари 2005 г. и завършващ на 31 декември 2015 г.;“

               2.

               Член 4, параграф 1 се заменя със следното:
               „1.   Агенцията е отговорна за управлението на определени направления на следните програми на Общността:

                           1.

                           втората фаза на програмата за действие на Общността в областта на образованието „Сократ“ (2000—2006 г.), одобрена с Решение № 253/2000/ЕО на Европейския парламент и на Съвета (3);

                           2.

                           втората фаза на програмата за действие на Общността в областта на професионалното обучение „Леонардо да Винчи“ (2000—2006 г.), одобрена с Решение 1999/382/ЕО на Съвета (4);

                           3.

                           програмата за действие на Общността „Младеж“ (2000—2006 г.), одобрена с Решение № 1031/2000/ЕО на Европейския парламент и на Съвета (5);

                           4.

                           програмата „Култура 2000“ (2000—2006 г.), одобрена с Решение № 508/2000/ЕО на Европейския парламент и на Съвета (6);

                           5.

                           проектите в областта на висшето образование, които могат да бъдат финансирани по силата на разпоредбите за предоставяне на помощ на държавите партньори от Източна Европа и Централна Азия (2000—2006 г.), предвидени в Регламент (ЕО, Евратом) № 99/2000 на Съвета (7);

                           6.

                           проектите в областта на висшето образование, които могат да бъдат финансирани по силата на разпоредбите за предоставяне на помощ на Албания, Босна и Херцеговина, Хърватска, Съюзна република Югославия и Бившата югославска република Македония (2000—2006 г.), одобрени съгласно Регламент (ЕО) № 2666/2000 на Съвета (8);

                           7.

                           проектите, които могат да бъдат финансирани по силата на разпоредбите на Споразумението между Европейската общност и Съединените американски щати за подновяване на програмата за сътрудничество в областта на висшето образование и професионалното образование и обучение (2001—2005 г.), одобрено с Решение 2001/196/ЕО на Съвета (9);

                           8.

                           проектите, които могат да бъдат финансирани по силата на разпоредбите на Споразумението между Европейската общност и правителството на Канада за подновяване на програмата за сътрудничество в областта на висшето образование и обучението (2001—2005 г.), одобрено с Решение 2001/197/ЕО на Съвета (10);

                           9.

                           програмата за стимулиране на развитието на европейските аудиовизуални творби (МЕДИА плюс — разработване, разпространение и реклама) (2001—2006 г.), одобрена с Решение 2000/821/ЕО на Съвета (11);

                           10.

                           програмата за обучение за професионалистите от европейската аудиовизуална програмна индустрия (МЕДИА-обучение) (2001—2006 г.), одобрена с Решение № 163/2001/ЕО на Европейския парламент и на Съвета (12);

                           11.

                           многогодишната програма за ефективно интегриране на информационните и комуникационните технологии в образованието и системите за обучение в Европа („Електронно обучение“/„e-Learning“) (2004—2006 г.), одобрена с Решение № 2318/2003/ЕО на Европейския парламент и на Съвета (13);

                           12.

                           програмата за действие на Общността за насърчаване на активното европейско гражданство (гражданското участие) (2004—2006 г.), одобрена с Решение 2004/100/ЕО на Съвета (14);

                           13.

                           програмата за действие на Общността за насърчаване на активните на европейско равнище органи в областта на младежта (2004—2006 г.), одобрена с Решение № 790/2004/ЕО на Европейския парламент и на Съвета (15);

                           14.

                           програмата за действие на Общността за насърчаване на активните на европейско равнище органи и за подкрепа на специфични дейности в областта на образованието и обучението (2004—2006 г.), одобрена с Решение № 791/2004/ЕО на Европейския парламент и на Съвета (16);

                           15.

                           програмата за действие на Общността за насърчаване на активните на европейско равнище органи в областта на културата (2004—2006 г.), одобрена с Решение № 792/2004/ЕО на Европейския парламент и на Съвета (17);

                           16.

                           проектите в областта на висшето образование, които могат да бъдат финансирани със средства от Деветия европейски фонд за развитие (2000—2007 г.) (18);

                           17.

                           програмата за повишаване на качеството на висшето образование и насърчаване на междукултурното разбирателство чрез сътрудничество с трети страни (Еразмус Мундус) (2004—2008 г.), одобрена с Решение № 2317/2003/ЕО на Европейския парламент и на Съвета (19);

                           18.

                           проектите, които могат да бъдат финансирани по силата на разпоредбите на Споразумението между Европейската общност и Съединените американски щати за подновяване на програмата за сътрудничество в областта на висшето образование и професионалното образование и обучение (2006—2013 г.), одобрено с Решение 2006/910/ЕО на Съвета (20);

                           19.

                           проектите, които могат да бъдат финансирани по силата на разпоредбите на Споразумението между Европейската общност и правителството на Канада за установяване на рамка на сътрудничество в областта на висшето образование, обучението и младежта (2006—2013 г.), одобрено с Решение 2006/964/ЕО на Съвета (21);

                           20.

                           програмата за действие в областта на образованието и професионалното обучение през целия живот „Life Long Learning“ (2007—2013 г.), одобрена с Решение № 1720/2006/ЕО на Европейския парламент и на Съвета (22);

                           21.

                           програмата „Култура“ (2007—2013 г.), одобрена с Решение № 1855/2006/ЕО на Европейския парламент и на Съвета (23);

                           22.

                           програмата „Европа на гражданите“, която цели насърчаването на активното европейско гражданство (2007—2013 г.), одобрена с Решение № 1904/2006/ЕО на Европейския парламент и на Съвета (24);

                           23.

                           програмата „Младежта в действие“ (2007—2013 г.), одобрена с Решение № 1719/2006/ЕО на Европейския парламент и на Съвета (25);

                           24.

                           програмата за подкрепа на европейския аудиовизуален сектор (МЕДИА 2007) (2007—2013 г.), одобрена с Решение № 1718/2006/ЕО на Европейския парламент и на Съвета (26);

                           25.

                           проектите в областта на висшето образование и младежта, които могат да бъдат финансирани по силата на разпоредбите на Инструмента за предприсъединителна помощ (ИПП) (2007—2013 г.), създаден с Регламент (ЕО) № 1085/2006 на Съвета (27);

                           26.

                           проектите в областта на висшето образование, които могат да бъдат финансирани по силата на съответните разпоредби за финансово подпомагане на икономическото сътрудничество с развиващите се страни в Азия, одобрени съгласно Регламент (ЕИО) № 443/92 на Съвета (28);

                           27.

                           проектите в областта на висшето образование, които могат да бъдат финансирани по силата на разпоредбите на Европейския инструмент за добросъседство и партньорство, създаден с Регламент (ЕО) № 1638/2006 на Европейския парламент и на Съвета (29);

                           28.

                           проектите в областта на висшето образование, които могат да бъдат финансирани по силата на разпоредбите на инструмента за финансиране на сътрудничеството за развитие, създаден с Регламент (ЕО) № 1905/2006 на Европейския парламент и на Съвета (30).

               3.

               В член 4, параграф 2 се добавя следната буква г):

                           „г)

                           изпълнение на общностно равнище на информационната мрежа по въпросите на образованието в Европа („Евридика“) с цел събиране, анализ и разпространяване на информация и създаване и публикуване на изследвания.“

               4.

               Член 6 се заменя със следния текст:
               „Член 6
               Субсидия
               Без да се засягат другите приходи, агенцията получава за своята дейност субсидия, включена в общия бюджет на Европейските общности, както и ресурси от Европейския фонд за развитие. Тази субсидия и тези ресурси се изплащат от финансовите средства на съответните програми, посочени в член 4, параграф 1, и ако е необходимо, от финансовите средства, предвидени за други програми на Общността, чието изпълнение е поверено на агенцията съгласно член 4, параграф 3“.

         Член 2
   Настоящото решение влиза в сила на 1 януари 2007 г.

      Съставено в Брюксел на 8 февруари 2007 година.

            За Комисията

         Ján FIGEĽ

            Член на Комисията

      (1)  OВ L 11, 16.1.2003 г., стр. 1.

      (2)  OВ L 24, 27.1.2005 г., стр. 35.

      (3)

               (1)*

                  OВ L 28, 3.2.2000 г., стр. 1. Решение, последно изменено с Регламент (EO) № 885/2004 на Съвета (ОВ L 168, 1.5.2004 г., стр. 1).

      (4)

               (2)*

                  OВ L 146, 11.6.1999 г., стр. 33. Решение, последно изменено с Регламент (ЕО) № 885/2004.

      (5)

               (3)*

                  OВ L 117, 18.5.2000 г., стр. 1. Решение, последно изменено с Регламент (EO) № 885/2004.

      (6)

               (4)*

                  OВ L 63, 10.3.2000 г., стр. 1. Решение, последно изменено с Регламент (EO) № 885/2004.

      (7)

               (5)*

                  OВ L 12, 18.1.2000 г., стр. 1. Регламент, изменен с Регламент (ЕО) № 2112/2005 на Съвета (ОВ L 344, 27.12.2005 г., стр. 23).

      (8)

               (6)*

                  OВ L 306, 7.12.2000 г., стр. 1. Регламент, последно изменен с Регламент (EO) № 2112/2005.

      (9)

               (7)*

                  OВ L 71, 13.3.2001 г., стр. 7.

      (10)

               (8)*

                  OВ L 71, 13.3.2001 г., стр. 15.

      (11)

               (9)*

                  OВ L 336, 30.12.2000 г., стр. 82. Решение, последно изменено с Регламент (EO) № 885/2004.

      (12)

               (10)*

                  OВ L 26, 27.1.2001 г., стр. 1. Решение, последно изменено с Регламент (EO) № 885/2004.

      (13)

               (11)*

                  OВ L 345, 31.12.2003 г., стр. 9.

      (14)

               (12)*

                  OВ L 30, 4.2.2004 г., стр. 6.

      (15)

               (13)*

                  OВ L 138, 30.4.2004 г., стр. 24.

      (16)

               (14)*

                  OВ L 138, 30.4.2004 г., стр. 31.

      (17)

               (15)*

                  OВ L 138, 30.4.2004 г., стр. 40.

      (18)

               (16)*

               Фондът е създаден съгласно Вътрешното споразумение между представителите на правителствата на държавите-членки, заседаващи в рамките на Съвета, относно финансирането и администрирането на помощта на Общността съгласно Финансовия протокол към Споразумението за партньорство между държавите от Африка, Карибския и Тихоокеанския басейн и Европейската общност и нейните държави-членки, подписано в Котону (Бенин) на 23 юни 2000 г., и относно разпределението на финансовата помощ за отвъдморските страни и територии, за които се прилага четвърта част от Договора за ЕО (ОВ L 317, 15.12.2000 г., стр. 355).

      (19)

               (17)*

                  OВ L 345, 31.12.2003 г., стр. 1.

      (20)

               (18)*

                  OВ L 346, 9.12.2006 г., стр. 33.

      (21)

               (19)*

               OВ L 397, 30.12.2006 г., стр. 14

      (22)

               (20)*

                  OВ L 327, 24.11.2006 г., стр. 45.

      (23)

               (21)*

                  OВ L 372, 27.12.2006 г., стр. 1.

      (24)

               (22)*

                  OВ L 378, 27.12.2006 г., стр. 32.

      (25)

               (23)*

                  OВ L 327, 24.11.2006 г., стр. 30.

      (26)

               (24)*

                  OВ L 327, 24.11.2006 г., стр. 12.

      (27)

               (25)*

                  OВ L 210, 31.7.2006 г., стр. 82.

      (28)

               (26)*

                  OВ L 52, 27.2.1992 г., стр. 1. Регламент, последно изменен с Регламент (ЕО) № 2112/2005.

      (29)

               (27)*

                  OВ L 310, 9.11.2006, стр. 1.

      (30)

               (28)*

                  OВ L 378, 27.12.2006 г., стр. 41.“


title: Решение (ЕС) 2016/2371 на Европейския парламент и на Съвета от 14 декември 2016 година за предоставяне на допълнителна макрофинансова помощ на Хашемитското кралство Йордания

text:
               23.12.2016

               BG

               Официален вестник на Европейския съюз

               L 352/18

         РЕШЕНИЕ (ЕС) 2016/2371 НА ЕВРОПЕЙСКИЯ ПАРЛАМЕНТ И НА СЪВЕТА
   от 14 декември 2016 година
   за предоставяне на допълнителна макрофинансова помощ на Хашемитското кралство Йордания
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 212, параграф 2 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   в съответствие с обикновената законодателна процедура (1),
   като имат предвид, че:

               (1)

               Отношенията между Европейския съюз („Съюзът“) и Хашемитското кралство Йордания („Йордания“) се развиват в рамките на Европейската политика за съседство (ЕПС). На 24 ноември 1997 г. Йордания подписа споразумение за асоцииране (2) със Съюза, което влезе в сила на 1 май 2002 г. В рамките на посоченото споразумение Съюзът и Йордания постепенно създадоха зона за свободна търговия в рамките на преходен период от 12 години. Освен това през 2007 г. влезе в сила споразумение за по-нататъшна либерализация по отношение на селскостопанските продукти (3). През 2010 г. беше договорено партньорство за „напреднал статут“ между ЕС и Йордания, което предполага по-широки области на сътрудничество. През декември 2009 г. бе парафиран протокол относно механизми за решаване на спорове в областта на търговията между ЕС и Йордания, който влезе в сила на 1 юли 2011 г. Двустранният политически диалог и икономическото сътрудничество бяха доразвити и в рамките на споразумението за асоцииране и единната рамка за подкрепа, одобрени за периода 2014—2017 г.

               (2)

               През 2011 г. Йордания предприе поредица от политически реформи с цел укрепване на парламентарната демокрация и принципите на правовата държава. Бяха създадени конституционен съд и независима избирателна комисия, а парламентът на Йордания прие редица важни закони, включително избирателния закон и закона за политическите партии, както и законите за децентрализацията и общините.

               (3)

               Икономиката на Йордания пострада значително от текущите регионални размирици, по-специално в съседните страни Ирак и Сирия. Едновременно с влошената среда в световен мащаб, тези регионални размирици сериозно повлияха на външните постъпления и ограничиха публичните финанси. Това се отрази неблагоприятно на туризма и притока на преки чуждестранни инвестиции на фона на блокирани търговски пътища и смущения в доставките на природен газ от Египет. Освен това икономиката на Йордания беше засегната и от голям приток на сирийски бежанци, което увеличи натиска върху нейната фискална позиция, обществени услуги и инфраструктура.

               (4)

               От избухването на конфликта в Сирия през 2011 г. Съюзът изрази категоричния си ангажимент да окаже подкрепа на Йордания в преодоляването на икономическите и социални последици от кризата в Сирия, и по-специално наличието на голям брой сирийски бежанци на нейната територия. Той увеличи финансовата си подкрепа за Йордания, като засили сътрудничеството си в редица области, включително гражданското общество, избирателната система, сигурността, регионалното развитие и социалните и икономическите реформи. Освен това Съюзът предложи на Йордания възможността за сключване на споразумение за задълбочена и всеобхватна зона за свободна търговия.

               (5)

               В този труден икономически и финансов контекст през август 2012 г. органите на Йордания и Международният валутен фонд (МВФ) договориха първата програма за икономическо приспособяване, която бе подкрепена от тригодишно стендбай споразумение (СБС) в размер на 2 милиарда щатски долара. Посочената програма приключи успешно през август 2015 г. В рамките на тази програма Йордания постигна значителен напредък в областта на фискалната консолидация (с помощта и на спада в цените на петрола), както и по редица структурни реформи.

               (6)

               През декември 2012 г. Йордания поиска от Съюза допълнителна макрофинансова помощ. В отговор на това искане, през декември 2013 г. беше прието решение за макрофинансова помощ под формата на заеми в размер на 180 милиона евро (4) (МФП-I). Меморандумът за разбирателство, в който се определят условията на политиката във връзка с МФП-I, влезе в сила на 18 март 2014 г. В резултат на прилагането на съгласуваните мерки в областта на политиката, първият транш от МФП-I беше изплатен на 10 февруари 2015 г., а вторият на 15 октомври 2015 г.

               (7)

               От началото на кризата в Сирия Съюзът е отпуснал близо 1,13 милиарда евро за Йордания. Това включва, в допълнение към сумата от 180 милиона евро от първата операция по предоставяне на макрофинансова помощ, 500 милиона евро по редовната програма за двустранно сътрудничество за Йордания, финансирани по линия на Европейския инструмент за съседство, около 250 милиона евро от бюджета за хуманитарна помощ и над 30 милиона евро от Инструмента, допринасящ за стабилността и мира. Освен това, от 2011 г. насам Европейската инвестиционна банка е предоставила кредити в размер на 264 милиона евро.

               (8)

               Йордания бе сериозно засегната от задълбочаването на кризата в Сирия през 2015 г. и нейните ефекти върху търговията, туризма и доверието на инвеститорите, както и от намаляването на финансовата подкрепа от страните от Съвета за сътрудничество в Персийския залив, засегнати от спада в цените на петрола. В резултат на това икономическият ръст намаля отново, безработицата нарасна и се появиха нови фискални нужди и нужди от външно финансиране.

               (9)

               В този труден контекст Съюзът нееднократно потвърди своя ангажимент да подкрепя Йордания в процеса на икономически и политически реформи. По-специално, този ангажимент бе изразен на конференцията „В подкрепа на Сирия и региона“, проведена в Лондон на 4 февруари 2016 г., на която Съюзът се ангажира да предостави 2,39 милиарда евро в периода 2016—2017 г. финансова подкрепа за държавите, засегнати в най-голяма степен от кризата със сирийските бежанци, включително Йордания. Политическата и икономическата подкрепа на Съюза за процеса на реформа в Йордания е в съответствие с политиката на Съюза по отношение на региона на Южното Средиземноморие, уредена в контекста на ЕПС.

               (10)

               Вследствие на влошаването на икономическата и финансовата ситуация в страната, МВФ и Йордания започнаха дискусии за последващо споразумение, което би могло да бъде под формата на Разширен фонд за финансиране (наричана по-долу „програма на МВФ“) и по всяка вероятност ще обхваща период от три години, считано от втората половина на 2016 г. Новата програма на МВФ ще бъде насочена към облекчаване на краткосрочните затруднения в платежния баланс на Йордания и същевременно към насърчаване на прилагането на строги мерки за коригиране.

               (11)

               През март 2016 г., с оглед на влошаващата се икономическа ситуация и перспективи, Йордания поиска допълнителна макрофинансова помощ от Съюза.

               (12)

               Като се има предвид, че Йордания е държава, участваща в ЕПС, следва да се счита, че тя отговаря на условията за получаване на макрофинансова помощ от Съюза.

               (13)

               Макрофинансовата помощ от Съюза следва да представлява извънреден финансов инструмент на необвързана и нецелева подкрепа за платежния баланс, предназначена за покриване на нуждите на бенефициера от незабавно външно финансиране, и тя следва да бъде в основата на прилагането на програма в областта на политиката, съдържаща строги незабавни мерки за икономически корекции и структурни реформи, насочени към подобряване на състоянието на платежния баланс в краткосрочен план.

               (14)

               Предвид факта, че в платежния баланс на Йордания все още се наблюдава значителен остатъчен недостиг на външно финансиране, който надвишава средствата, предоставени от МВФ и други многостранни институции, се счита, че при настоящите извънредни обстоятелства предвидената за Йордания макрофинансова помощ от Съюза представлява подходящ отговор на искането на Йордания за подпомагане за икономическата стабилизация във връзка с програмата на МВФ. Макрофинансовата помощ от страна на Съюза подпомага икономическата стабилизация и програмата за структурни реформи на Йордания, като допълва средствата, предоставени в рамките на финансовото споразумение с МВФ.

               (15)

               Макрофинансовата помощ от Съюза следва да е насочена към подпомагане на възстановяването на устойчиво външно финансиране за Йордания, а оттук и подпомагане на нейното икономическо и социално развитие.

               (16)

               Размерът на макрофинансовата помощ от Съюза се определя въз основа на пълна количествена оценка на остатъчните нужди на Йордания от външно финансиране и е съобразен с капацитета на страната да се финансира със собствени средства, и по-специално от международните резерви, с които разполага. Макроикономическата помощ от Съюза следва да допълва програмите и средствата, осигурени от МВФ и Световната банка. При определянето на размера на помощта се отчитат също очакваният финансов принос от многостранните донори и необходимостта да се осигури справедливо разпределение на тежестта между Съюза и други донори, както и предварително съществуващото разпределение на другите инструменти на Съюза за външно финансиране в Йордания и добавената стойност на цялостното участие на Съюза.

               (17)

               Комисията следва да гарантира, че макрофинансовата помощ от Съюза съответства в правно отношение и по същество на основните принципи и на целите и мерките, предприети в различните области на външната дейност и в рамките на други съответни политики на Съюза.

               (18)

               Макрофинансовата помощ от страна на Съюза следва да подкрепя външната политика на Съюза по отношение на Йордания. Службите на Комисията и Европейската служба за външна дейност следва да работят в тясно сътрудничество през цялото времетраене на операцията за макрофинансова помощ, за да координират външната политика на Съюза и да гарантират нейната последователност.

               (19)

               Макрофинансовата помощ от Съюза следва да подкрепя ангажимента на Йордания с ценностите, които са общи за Йордания и Съюза, в това число принципите за демокрация, правова държава, добро управление, зачитане на правата на човека, устойчиво развитие и намаляване на бедността, както и ангажимента на Йордания по отношение на принципите за отворена, основана на правила и справедлива търговия.

               (20)

               Зачитането от страна на Йордания на ефективни демократични механизми, включително многопартийна парламентарна система, и на принципите на правовата държава, и осигуряването на гаранции за зачитането на правата на човека са предпоставка за предоставянето на макрофинансовата помощ от Съюза. Освен това конкретните цели на макрофинансовата помощ от Съюза следва да подобрят ефикасността, прозрачността и отчетността на системите за управление на публичните финанси в Йордания и следва да насърчат структурните реформи, насочени към подпомагането на устойчив и приобщаващ растеж, създаването на работни места и фискална консолидация. Комисията и Европейската служба за външна дейност следва редовно да наблюдават спазването едновременно на предварителните условия и напредъка в постигането на тези цели.

               (21)

               С оглед осигуряване на ефикасна защита на финансовите интереси на Съюза, свързани с макрофинансовата помощ от Съюза, Йордания следва да предприеме подходящи мерки относно предотвратяването и борбата с измамите, корупцията и всякакви други нередности във връзка с помощта. Освен това следва да се предвиди извършването на проверки от страна на Комисията и на одити от страна на Сметната палата.

               (22)

               Отпускането на макрофинансовата помощ от Съюза не засяга правомощията на Европейския парламент и на Съвета като бюджетни органи.

               (23)

               Размерът на необходимата макрофинансова помощ следва да съответства на бюджетните кредити, предвидени в многогодишната финансова рамка.

               (24)

               Макрофинансовата помощ от Съюза следва да бъде управлявана от Комисията. За да се гарантира, че Европейският парламент и Съветът могат да следят изпълнението на настоящото решение, Комисията следва редовно да ги информира за развитието по отношение на помощта и да им предоставя съответните документи.

               (25)

               За да се гарантират еднакви условия на изпълнение на настоящото решение, на Комисията следва да се предоставят изпълнителни правомощия. Тези правомощия следва да бъдат упражнявани в съответствие с разпоредбите на Регламент (ЕС) № 182/2011 на Европейския парламент и на Съвета (5).

               (26)

               Макрофинансовата помощ от Съюза следва да бъде обвързана с изпълнението на условия в областта на икономическата политика, които ще бъдат определени в Меморандума за разбирателство. За да се гарантират еднакви условия на изпълнение, както и за целите на по-голяма ефикасност, на Комисията следва да бъде предоставено правомощието да договори тези условия с органите на Йордания под надзора на комитета на представителите на държавите членки в съответствие с Регламент (ЕС) № 182/2011. Съгласно този регламент процедурата по консултиране следва по принцип да се прилага за всички случаи с изключение на предвидените в регламента. Като се има предвид потенциално значителното въздействие на помощ, чийто размер надхвърля 90 милиона евро, е целесъобразно за операциите над този праг да се използва процедурата по разглеждане. Предвид размера на макрофинансовата помощ от Съюза за Йордания процедурата по разглеждане следва да се прилага за приемането на Меморандума за разбирателство и за намаляване, спиране или отмяна на помощта,

         ПРИЕХА НАСТОЯЩОТО РЕШЕНИЕ:
   Член 1
   1.   Съюзът предоставя макрофинансова помощ в максимален размер от 200 милиона евро за Йордания („макрофинансова помощ от Съюза“) с цел подпомагане на икономическото стабилизиране на Йордания и провеждането на съществени реформи. Помощта се отпуска на Йордания като принос за покриване на нуждите на платежния баланс, определени в програмата на МВФ.
   2.   Пълният размер на макрофинансовата помощ от Съюза се предоставя на Йордания под формата на заеми. На Комисията се предоставят правомощия от името на Съюза да заема необходимите средства от капиталовите пазари или от финансовите институции и от своя страна да ги отпуска като заем на Йордания. Максималният среднопретеглен матуритет на заемите не надхвърля 15 години.
   3.   Отпускането на макрофинансова помощ от страна на Съюза се управлява от Комисията по начин, който е в съответствие със споразуменията или договореностите между МВФ и Йордания и с ключовите принципи и цели на икономическата реформа, заложени в споразумението за асоцииране между ЕС и Йордания, в единната рамка за подкрепа за периода 2014—2017 г., както и в бъдещите приоритети на партньорството. Комисията информира редовно Европейския парламент и Съвета за развитието във връзка с макрофинансовата помощ от Съюза, включително плащанията, и предоставя своевременно на тези институции съответните документи.
   4.   Макрофинансовата помощ от Съюза се предоставя за период от две години и половина, считано от първия ден след влизането в сила на Меморандума за разбирателство, посочен в член 3, параграф 1.
   5.   Ако финансовите нужди на Йордания намалеят съществено през периода на отпускане на макрофинансовата помощ от Съюза в сравнение с първоначалните прогнози, Комисията намалява размера на помощта, спира я или я отменя в съответствие с процедурата по разглеждане, посочена в член 7, параграф 2.
   Член 2
   1.   Зачитането от страна на Йордания на ефективни демократични механизми, включително многопартийна парламентарна система, и на принципите на правовата държава, и осигуряването на гаранции за зачитането на правата на човека са предпоставка за предоставянето на макрофинансовата помощ от Съюза.
   2.   През целия цикъл на макрофинансовата помощ от Съюза Комисията и Европейската служба за външна дейност следят за изпълнението на предпоставката, предвидена в параграф 1.
   3.   Параграфи 1 и 2 от настоящия член се прилагат в съответствие с Решение 2010/427/ЕС на Съвета (6).
   Член 3
   1.   В съответствие с посочената в член 7, параграф 2 процедура по разглеждане Комисията договаря с органите на Йордания ясно определени условия на икономическата политика и финансови условия, като се обръща особено внимание върху структурните реформи и стабилните публични финанси, от които да зависи макрофинансовата помощ от Съюза и които да бъдат установени в меморандум за разбирателство („Меморандума за разбирателство“), съдържащ график за изпълнението на тези условия. Условията на икономическата политика и финансовите условия, определени в Меморандума за разбирателство, съответстват на споразуменията или договореностите, посочени в член 1, параграф 3, включително на програмите за макроикономически корекции и структурни реформи, изпълнявани от Йордания с подкрепата на МВФ.
   2.   С посочените в параграф 1 условия се цели по-специално повишаване на ефикасността, прозрачността и отчетността на системите за управление на публичните финанси в Йордания, включително по отношение на използването на макрофинансовата помощ от Съюза. Напредъкът по взаимното отваряне на пазара, развиването на справедлива търговия, основана на правила, и другите приоритети в рамките на външната политика на Съюза също се вземат надлежно предвид при определянето на мерките на политиката. Комисията редовно следи постигнатия при осъществяването на тези цели напредък.
   3.   Подробните финансови условия във връзка с макрофинансовата помощ от Съюза се определят в Споразумение за заем, което трябва да бъде сключено между Комисията и органите на Йордания.
   4.   Комисията редовно проверява дали продължават да се спазват условията по член 4, параграф 3, включително дали икономическите политики на Йордания са в съответствие с целите на макрофинансовата помощ от Съюза. В този процес Комисията си сътрудничи тясно с МВФ и Световната банка, а когато е необходимо, и с Европейския парламент и Съвета.
   Член 4
   1.   При спазване на условията, посочени в параграф 3 Комисията предоставя макрофинансовата помощ от Съюза на два транша по заема. Размерът на всеки транш се определя в Меморандума за разбирателство.
   2.   Сумите на предоставената от Съюза макрофинансова помощ се обезпечават от Гаранционния фонд за външни дейности, когато това е необходимо, в съответствие с Регламент (ЕО, Евратом) № 480/2009 (7).
   3.   Комисията взема решение за отпускането на траншовете, при условие че са спазени всички условия по-долу:

               а)

               предпоставката, предвидена в член 2;

               б)

               постигането на задоволителни резултати при изпълнението на политическа програма, съдържаща строги мерки за корекции и структурни реформи, подкрепяно от договореност за кредитиране с МВФ като непредпазна мярка; както и

               в)

               задоволителното изпълнение на икономическата политика и на финансовите условия, договорени в Меморандума за разбирателство.

         Отпускането на втория транш по принцип се извършва не по-рано от три месеца след отпускането на първия транш.
   4.   Ако условията, посочени в параграф 3, първа алинея, не са спазени, Комисията временно спира или отменя изплащането на макрофинансовата помощ от Съюза. В такъв случай тя информира Европейския парламенти и Съвета за причините за това спиране или тази отмяна.
   5.   Макрофинансовата помощ от Съюза се изплаща на Централната банка на Йордания. В зависимост от разпоредбите, договорени в Меморандума за разбирателство, включително потвърждение на остатъчните нужди от бюджетно финансиране, финансовите средства от Съюза може да бъдат преведени на Министерството на финансите на Йордания като краен бенефициер.
   Член 5
   1.   Операциите по получаването и отпускането на заем, свързани с макрофинансовата помощ от Съюза, се извършват в евро, с един и същ вальор и не могат да ангажират Съюза в преобразуване на падежи, нито да го излагат на валутни или лихвени рискове, или на други търговски рискове.
   2.   Ако обстоятелствата позволяват и при искане от страна на Йордания, Комисията може да предприеме необходимите стъпки, за да гарантира, че в условията на заема е включена клауза за преждевременното му погасяване, съпроводена от съответната клауза в условията на операциите по получаване на заем.
   3.   Ако обстоятелствата позволяват подобряване на лихвената ставка по заема и по искане на Йордания, Комисията може да реши да рефинансира изцяло или отчасти първоначалните заеми или да преструктурира съответните финансови условия. Операциите по рефинансиране или преструктуриране се извършват в съответствие с параграфи 1 и 4 и не водят до удължаване на срока до падежа на съответните заеми или до увеличаване на неизплатената главница към датата на рефинансиране или преструктуриране.
   4.   Всички разходи на Съюза във връзка с операциите по получаване и предоставяне на заеми по настоящото решение са за сметка на Йордания.
   5.   Комисията информира Европейския парламент и Съвета за развитието на операциите, посочени в параграфи 2 и 3.
   Член 6
   1.   Макрофинансовата помощ от Съюза се усвоява в съответствие с Регламент (ЕС, Евратом) № 966/2012 на Европейския парламент и на Съвета (8) и Делегиран регламент (ЕС) № 1268/2012 на Комисията (9).
   2.   Усвояването на макрофинансовата помощ от Съюза се извършва чрез пряко управление.
   3.   Споразумението, посочено в член 3, параграф 3, съдържа разпоредби, с които:

               а)

               се гарантира, че Йордания извършва редовни проверки за правилното използване на финансирането от бюджета на Съюза, предприема съответните мерки за предотвратяване на нередности и измами и ако е необходимо, предприема правни действия за възстановяването на средствата, предоставени съгласно настоящото решение, които са били незаконно присвоени;

               б)

               се осигурява защитата на финансовите интереси на Съюза, по-специално като се предвиждат конкретни мерки във връзка с предотвратяването и борбата с измамите, корупцията и всички други нередности, засягащи макрофинансовата помощ от Съюза, в съответствие с Регламент (ЕО, Евратом) № 2988/95 на Съвета (10), Регламент (Евратом, ЕО) № 2185/96 на Съвета (11) и Регламент (ЕС, Евратом) № 883/2013 на Европейския парламент и на Съвета (12);

               в)

               Комисията, включително Европейската служба за борба с измамите, или нейните представители, се упълномощават изрично да провеждат проверки, включително проверки и инспекции на място;

               г)

               Комисията и Сметната палата се упълномощават изрично да извършват одити в периода на предоставяне на макрофинансовата помощ от Съюза и след него, включително одити на документи и одити на място, като например оперативни оценки; и

               д)

               се гарантира, че Съюзът има право на предсрочно погасяване на заема, когато е установено, че във връзка с управлението на макрофинансовата помощ от Съюза Йордания е участвала в измама или корупция или друга незаконна дейност, която вреди на финансовите интереси на Съюза.

         4.   Преди усвояването на макрофинансовата помощ от Съюза Комисията преценява в рамките на оперативна оценка надеждността на финансовата уредба на Йордания, административните процедури и механизмите за вътрешен и външен контрол, които са от значение за помощта.
   Член 7
   1.   Комисията се подпомага от комитет. Този комитет е комитет по смисъла на Регламент (ЕС) № 182/2011.
   2.   При позоваване на настоящия параграф се прилага член 5 от Регламент (ЕС) № 182/2011.
   Член 8
   1.   До 30 юни всяка година Комисията представя на Европейския парламент и на Съвета доклад относно изпълнението на настоящото решение през предходната година, включващ оценка на изпълнението. В посочения доклад:

               а)

               се разглежда напредъкът при усвояването на макрофинансовата помощ от Съюза;

               б)

               се прави оценка на икономическото състояние и на перспективите пред Йордания, както и на напредъка при изпълнението на политическите мерки, посочени в член 3, параграф 1;

               в)

               се посочва връзката между условията на икономическата политика, определени в Меморандума за разбирателство, текущите икономически и бюджетни показатели на Йордания и решенията на Комисията за изплащане на траншовете по макрофинансовата помощ от Съюза.

         2.   Не по-късно от две години след изтичането на периода, за който е предоставена помощта, посочен в член 1, параграф 4, Комисията представя на Европейския парламент и на Съвета доклад за последваща оценка на резултатите и ефикасността на предоставената макрофинансова помощ от Съюза и на степента, до която тя е допринесла за постигане на целите на помощта.
   Член 9
   Настоящото решение влиза в сила на третия ден след деня на публикуването му в Официален вестник на Европейския съюз.

      Съставено в Страсбург на 14 декември 2016 година.

            За Европейския парламент

            Председател

         M. SCHULZ

            За Съвета

            Председател

         I. KORČOK

      (1)  Позиция на Европейския парламент от 24 ноември 2016 г. (все още непубликувана в Официален вестник) и решение на Съвета от 8 декември 2016 г.

      (2)  Евро-средиземноморско споразумение за асоцииране между Европейските общности и техните държави-членки, от една страна, и Хашемитското кралство Йордания, от друга страна (ОВ L 129, 15.5.2002 г., стр. 3).

      (3)  Споразумение под формата на размяна на писма между Европейската общност и Хашемитското кралство Йордания относно реципрочни мерки за либерализация и за изменение на Споразумението за асоцииране ЕО—Йордания, както и за замяна на приложения I, II, III и IV и на протоколи 1 и 2 към това споразумение (ОВ L 41, 13.2.2006 г., стр. 3).

      (4)  Решение № 1351/2013/ЕС на Европейския парламент и на Съвета от 11 декември 2013 г. за предоставяне на макрофинансова помощ на Хашемитското кралство Йордания (ОВ L 341, 18.12.2013 г., стр. 4).

      (5)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).

      (6)  Решение 2010/427/ЕС на Съвета от 26 юли 2010 г. за определяне на организацията и функционирането на Европейската служба за външна дейност (ОВ L 201, 3.8.2010 г., стр. 30).

      (7)  Регламент (ЕО, Евратом) № 480/2009 на Съвета от 25 май 2009 г. относно създаване на Гаранционен фонд за външни дейности (ОВ L 145, 10.6.2009 г., стр. 10).

      (8)  Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1).

      (9)  Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1).

      (10)  Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности (ОВ L 312, 23.12.1995 г., стр. 1).

      (11)  Регламент (Евратом, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (ОВ L 292, 15.11.1996 г., стр. 2).

      (12)  Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета (ОВ L 248, 18.9.2013 г., стр. 1).

      Съвместно изявление на Европейския парламент, Съвета и Комисията
      С оглед на фискалните предизвикателства и извънредните обстоятелства, пред които е изправена Йордания в резултат на приемането на повече от 1,3 милиона сирийци, ако е целесъобразно, през 2017 г. Комисията ще внесе ново предложение за удължаване и увеличаване на МФП за Йордания след успешното приключване на втората МФП и при условие че са спазени обичайните условия за този вид помощ, включително актуализирана оценка от страна на Комисията на потребността на Йордания от външно финансиране. Тази помощ, която е от решаващо значение за Йордания, ще помогне на страната да поддържа макроикономическа стабилност, като същевременно се запазят ползите за развитието и се продължи изпълнението на програмата за реформи в страната.


title: Решение 2012/527/ОВППС на Съвета от 27 септември 2012 година за изменение на Решение 2010/573/ОВППС за ограничителни мерки срещу ръководителите на Приднестровския район на Република Молдова

text:
               28.9.2012

               BG

               Официален вестник на Европейския съюз

               L 263/44

         РЕШЕНИЕ 2012/527/ОВППС НА СЪВЕТА
   от 27 септември 2012 година
   за изменение на Решение 2010/573/ОВППС за ограничителни мерки срещу ръководителите на Приднестровския район на Република Молдова
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 27 септември 2010 г. Съветът прие Решение 2010/573/ОВППС за ограничителни мерки срещу ръководителите на Приднестровския район на Република Молдова (1).

               (2)

               С оглед на напредъка по постигането на политическо решение на конфликта в Приднестровието и по възстановяването на свободното движение на хора през административната граница на Приднестровския район, ограничителните мерки, приложими във връзка с приложение I към Решение 2010/573/ОВППС, следва да бъдат прекратени.

               (3)

               Ограничителните мерки, приложими във връзка с приложение II към Решение 2010/573/ОВППС, следва да бъдат продължени до 30 септември 2013 г. За да бъде обаче насърчен напредъкът по разрешаването на неуредените проблеми във връзка с училищата, използващи латинската азбука, лицата, посочени в списъка от приложение II към Решение 2010/573/ОВППС, следва да бъдат извадени от него.

               (4)

               Следователно решение 2010/573/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2010/573/ОВППС се изменя, както следва:

               1.

               Член 1 се изменя, както следва:

                           а)

                           параграф 1 се заменя със следното:
                           „1.   Държавите членки вземат необходимите мерки, за да предотвратят влизането на своя територия или транзитното преминаване през нея на лицата, отговорни за планирането и осъществяването на кампанията за сплашване и затваряне на използващите латинската азбука молдовски училища в Приднестровския район на Република Молдова, съгласно списъка в приложението.“;

                           б)

                           параграф 8 се заменя със следното:
                           „8.   В случаите когато по силата на параграфи 3, 4, 6 и 7 държава членка разреши влизането на своя територия или транзитното преминаване през нея на лица, посочени в приложението, разрешението се ограничава до целта, за която е дадено, и до лицата, за които се отнася.“

               2.

               Член 2 се заменя със следното:
               „Член 2
               Съветът, по предложение на държава членка или на върховния представител на Съюза по въпросите на външните работи и политиката на сигурност, приема изменения на списъка, който се съдържа в приложението, в зависимост от развитието на политическата ситуация в Република Молдова.“

               3.

               Член 4 се заменя със следното:
               „Член 4
               1.   Настоящото решение влиза в сила в деня на приемането му.
               2.   Настоящото решение се прилага до 30 септември 2013 г. То подлежи на постоянен преглед. То може да бъде подновено или съответно изменено, ако Съветът прецени, че целите му не са постигнати.“

               4.

               Приложение I се заличава.

               5.

               Приложение II се заменя с текста от приложението към настоящото решение.

         Член 2
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 27 септември 2012 година.

            За Съвета

            Председател

         A. D. MAVROYIANNIS

      (1)  ОВ L 253, 28.9.2010 г., стр. 54.

      ПРИЛОЖЕНИЕ

            „ПРИЛОЖЕНИЕ

               Лица, посочени в член 1, параграф 1

            …“


title: Решение 2013/184/ОВППС на Съвета от 22 април 2013 година относно ограничителни мерки срещу Мианмар/Бирма и за отмяна на Решение 2010/232/ОВППС

text:
                  23.4.2013

                  BG

                  Официален вестник на Европейския съюз

                  L 111/75

         РЕШЕНИЕ 2013/184/ОВППС НА СЪВЕТА
         от 22 април 2013 година
         относно ограничителни мерки срещу Мианмар/Бирма и за отмяна на Решение 2010/232/ОВППС
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 29 от него,
         като има предвид че:

                     (1)

                     На 26 април 2010 г. Съветът прие Решение 2010/232/ОВППС за подновяване на ограничителните мерки по отношение на Бирма/Мианмар (1).

                     (2)

                     С оглед на събитията в Мианмар/Бирма и като средство за насърчаване на по-нататъшни положителни промени, всички ограничителни мерки следва да бъдат оттеглени, с изключение на оръжейното ембарго и ембаргото върху оборудване, което може да се използва за вътрешни репресии.

                     (3)

                     Поради това Решение 2010/232/ОВППС на Съвета следва да бъде отменено,

               ПРИЕ НАСТОЯЩОТО РЕШЕНИЕ:

            Член 1

               1.   Забраняват се продажбата, доставката, трансферът или износът на въоръжение и свързано с него оборудване от всякакъв вид, включително оръжия и боеприпаси, военни превозни средства и съоръжения, полувоенни съоръжения и резервни части за горепосочените въоръжения, както и на съоръжения, които биха могли да се използват за вътрешни репресии, за Мианмар/Бирма от граждани на държавите-членки или от териториите на държавите-членки или използването на кораби или самолети под тяхното знаме, независимо дали произхождат от техните територии или не.

               2.   Забранява се:

                           а)

                           предоставянето на техническа помощ, посреднически и други услуги, свързани с военни действия, както и с набавяне, производство, поддръжка и използване на въоръжение и свързано с него оборудване от всякакъв вид, включително оръжия и боеприпаси, военни превозни средства и съоръжения, полувоенни съоръжения и резервни части за горепосочените въоръжения, както и на съоръжения, които биха могли да се използват за вътрешни репресии, пряко или непряко, на физически или юридически лица, образувания или органи във или за ползване в Мианмар/Бирма;

                           б)

                           предоставянето на финансиране или финансова помощ, свързана с военни действия, включително безвъзмездни средства, заеми и експортно кредитно осигуряване за продажба, доставка, трансфер или износ на въоръжение и свързано с него оборудване, както и на съоръжения, които биха могли да се използват за вътрешни репресии или за предоставяне на свързана техническа помощ, посреднически и други услуги, пряко или непряко, на физически лица, образувания или органи във или за ползване в Мианмар/Бирма;

                           в)

                           съзнателното и умишленото участие в дейности, чиято цел или резултат е заобикаляне на забраните, посочени в буква а) или б).

            Член 2

               1.   Член 1 не се прилага за:

                           а)

                           продажба, доставка, трансфер или износ на несмъртоносни военни съоръжения или съоръжения, които биха могли да се използват за вътрешни репресии, предназначени само за хуманитарни или предпазни цели или за програми за институционално изграждане на Организацията на обединените нации (ООН) и на Европейския съюз (ЕС), или оборудване, предназначено за операции на ЕС и на ООН за управление на кризи;

                           б)

                           продажба, доставка, трансфер или износ на разминиращи съоръжения и оборудване за употреба при разминиращи операции;

                           в)

                           предоставяне на финансиране и финансова помощ за такива съоръжения или подобни програми и операции;

                           г)

                           предоставяне на техническа помощ за такива съоръжения или подобни програми и операции,

                     при условие че износът е предварително одобрен от съответния компетентен орган.

               2.   Член 1 не се прилага за защитно облекло, включително бронирани жилетки и военни каски, временно изнасяни в Мианмар/Бирма от служители на ООН, на ЕС или неговите държави-членки, представители на медиите, хуманитарни работници и работещи по програми за развитие, както и от помощния персонал, само за лична употреба.

            Член 3
            Настоящото решение се прилага до 30 април 2014 г. То подлежи на постоянно преразглеждане. Решението се подновява или изменя според случая, ако Съветът прецени, че неговите цели не са постигнати.

            Член 4
            Решение 2010/232/ОВППС се отменя.

            Член 5
            Настоящото решение влиза в сила в деня на публикуването му в Официален вестник на Европейския съюз.

            Съставено в Люксембург на 22 април 2013 година.

                  За Съвета

                  Председател

               C. ASHTON

            (1)  ОВ L 105, 27.4.2010 г., стр. 22.


title: Решение (ОВППС) 2017/1338 на Съвета от 17 юли 2017 година за изменение на Решение (ОВППС) 2015/1333 относно ограничителни мерки с оглед на положението в Либия

text:
               18.7.2017

               BG

               Официален вестник на Европейския съюз

               L 185/49

         РЕШЕНИЕ (ОВППС) 2017/1338 НА СЪВЕТА
   от 17 юли 2017 година
   за изменение на Решение (ОВППС) 2015/1333 относно ограничителни мерки с оглед на положението в Либия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 31 юли 2015 г. Съветът прие Решение (ОВППС) 2015/1333 (1).

               (2)

               Съветът вече е отбелязвал значението на стабилността в Либия и е предлагал да окаже подкрепа на либийските власти, признати с политическото споразумение за Либия, за борба с контрабандата на мигранти и трафика на хора.

               (3)

               Контрабандата на мигранти и трафикът на хора допринасят за дестабилизирането на политическото положение и положението със сигурността в Либия.

               (4)

               Следва да бъдат наложени ограничения върху износа за Либия на определени продукти, които могат да бъдат използвани в помощ на контрабандата на мигранти и трафика на хора.

               (5)

               Поради това Решение (ОВППС) 2015/1333 следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Член 10 от Решение (ОВППС) 2015/1333 се замества със следното:

      „Член 10
      1.   Държавите членки изискват от своите граждани, от лицата под тяхна юрисдикция и от дружествата, учредени на тяхна територия или под тяхната юрисдикция, да проявяват бдителност при извършването на търговска дейност с образувания, учредени в Либия или попадащи под либийска юрисдикция, или лица и образувания, действащи от тяхно име или под тяхно ръководство, и образувания, притежавани или контролирани от тях, с оглед на предотвратяването на търговска дейност, която би могла да допринесе за насилието и използването на сила срещу цивилни лица.
      2.   Продажбата, доставката, трансферът или износът за Либия на някои плавателни съдове и моторни превозни средства, които биха могли да се използват за контрабанда на мигранти и трафик на хора, от граждани на държави членки или през територията на държави членки, или с плавателни съдове под тяхно знаме, или техни въздухоплавателни средства, подлежи на разрешение от компетентния орган на държавата членка, независимо дали произхожда от нейната територия, или не.
      3.   Компетентните органи на държавите членки не дават разрешение за продажбата, доставката, трансфера или износа на изделията, посочени в параграф 2, ако имат основателни причини да смятат, че изделието ще бъде използвано за контрабанда на мигранти и трафик на хора.
      4.   Параграф 2 не се прилага за продажбата, доставката, трансфера или износа, извършени от властите на държавите членки, в полза на либийското правителство.
      Съюзът предприема необходимите мерки с цел да се определят изделията, които да бъдат обхванати от настоящия член.“

   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 17 юли 2017 година.

            За Съвета

            Председател

         F. MOGHERINI

      (1)  Решение (ОВППС) 2015/1333 на Съвета от 31 юли 2015 г. относно ограничителни мерки с оглед на положението в Либия и за отмяна на решение 2011/137/ОВППС (ОВ L 206, 1.8.2015 г., стр. 34).


title: Решение на Съвета от 21 декември 1999 година относно временното прилагане на Споразумението под формата на размяна на писма за изменение на Споразуменията между Европейската общност и Китайската народна република относно търговията с текстилни продукти

text:
Важна правна забележка

|

31999D0876

Официален вестник n° L 345 , 31/12/1999 стр. 0001 - 0001 специално чешко издание глава 11 том 33 стр. 81  - 81 специално испанско издание глава 11 том 33 стр. 81  - 81 специално унгарско издание глава 11 том 33 стр. 81  - 81 специално литвийско издание глава 11 том 33 стр. 81  - 81 LV.ES глава 11 том 33 стр. 81  - 81 MT.ES глава 11 том 33 стр. 81  - 81 PL.ES глава 11 том 33 стр. 81  - 81 SK.ES глава 11 том 33 стр. 81  - 81 специално словенско издание глава 11 том 33 стр. 81  - 81

		Решение на Съветаот 21 декември 1999 годинаотносно временното прилагане на Споразумението под формата на размяна на писма за изменение на Споразуменията между Европейската общност и Китайската народна република относно търговията с текстилни продукти(1999/876/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 133, във връзка с член 300, параграф 2, първо изречение от него,като взе предвид предложението на Комисията,като има предвид, че:(1) Комисията е договорила от името на Общността Споразумение под формата на размяна на писма между Европейската общност и Китайската народна република за изменение на Споразумението между Европейската икономическа общност и Китайската народна република за търговията с текстилни продукти, последно изменено със Споразумението под формата на размяна на писма, подписано на 20 ноември 1998 г. и за изменение на Споразумението между Европейската общност и Китайската народна република, подписано на 19 януари 1995 г. относно търговията с текстилни продукти, непопадащи в обхвата на двустранното Споразумение за международната търговия с текстилни продукти (MFA);(2) Споразумението под формата на размяна на писма следва да се приложи временно от 1 януари 2000 г., в очакване на приключването на процедурите, необходими за неговото сключване, при условие на реципрочното временно прилагане на споразумението от страна на Китайската народна република,РЕШИ:Член 1Споразумението под формата на размяна на писма между Европейската общност и Китайската народна република, подписано в Пекин на 6 декември 1999 г. за изменение на Споразумението между Европейската икономическа общност и Китайската народна република относно търговията с текстилни продукти, последно изменено със споразумението, подписано на 20 ноември 1999 г. и за изменение на Споразумението между Европейската общност и Китайската народна република, подписано на 19 януари 1995 г. относно търговията с текстилни продукти, непопадащи в обхвата на двустранното Споразумение за международната търговия с текстилни продукти (MFA), се прилага на временно от 1 януари 2000 г., в очакване на неговото официалното сключване и при условие на реципрочното временно прилагане Споразумението под формата на размяна на писма от страна на Китайската народна република.Текстът на Споразумението под формата на размяна на писма е приложен към настоящото решение.Член 2Настоящото решение се публикува в Официален вестник на Европейските общности.Съставено в Брюксел на 21 декември 1999 година.За СъветаПредседателT. Halonen--------------------------------------------------


title: Решение на Съвета от 22 ноември 2004 година относно подписването на протокол към Споразумението за стабилизиране и асоцииране между Европейските общности и техните държави-членки, от една страна, и Бивша югославска република Македония, от друга страна, относно Рамково споразумение между Европейската общност и Бивша югославска република Македония за общите принципи за участие на Бивша югославска република Македония в програми на Общността

text:
Важна правна забележка

|

32005D0520

Официален вестник n° L 192 , 22/07/2005 стр. 0022 - 0022

		20041122Решение на Съветаот 22 ноември 2004 годинаотносно подписването на протокол към Споразумението за стабилизиране и асоцииране между Европейските общности и техните държави-членки, от една страна, и Бивша югославска република Македония, от друга страна, относно Рамково споразумение между Европейската общност и Бивша югославска република Македония за общите принципи за участие на Бивша югославска република Македония в програми на Общността(2005/520/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално членове 13, 71, 80, 95, 127, 137, 149, 150, 151, 152, 153, 157, 166, 175, 280 и 308 във връзка с член 300, параграф 2, първа алинея, второ изречение от него,като взе предвид предложението на Комисията,като има предвид, че:(1) Комисията постигна споразумение от името на Общността относно протокол към Споразумението за стабилизиране и асоцииране между Европейските общности и техните държави-членки, от една страна, и Бивша югославска република Македония, от друга страна, относно Рамково споразумение с Бивша югославска република Македония за общите принципи за нейното участие в програми на Общността.(2) При условие че бъде сключено на по-късна дата, споразумението, парафирано на 25 октомври 2004 г., следва да бъде подписано,РЕШИ:Член единственПри условие че бъде сключено на по-късна дата, оправомощава председателя на Съвета е да посочи лице, упълномощено да подпише от името на Европейската общност протокола към Споразумението за стабилизиране и асоцииране между Европейските общности и техните държави-членки, от една страна, и Бивша югославска република Македония, от друга страна, относно Рамково споразумение между Европейската общност и Бивша югославска република Македония за общите принципи за участие на Бивша югославска република Македония в програми на Общността.Съставено в Брюксел на 22 ноември 2004 година.За СъветаПредседателB. R. Bot--------------------------------------------------


title: Решение № 938/2010/ЕС на Европейския парламент и на Съвета от 20 октомври 2010 година за предоставяне на макрофинансова помощ на Република Молдова

text:
               21.10.2010

               BG

               Официален вестник на Европейския съюз

               L 277/1

         РЕШЕНИЕ № 938/2010/ЕС НА ЕВРОПЕЙСКИЯ ПАРЛАМЕНТ И НА СЪВЕТА
   от 20 октомври 2010 година
   за предоставяне на макрофинансова помощ на Република Молдова
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 212 от него,
   като взеха предвид предложението на Европейската комисия,
   след представянето на проекта за законодателен акт пред националните парламенти,
   в съответствие с обикновената законодателна процедура (1),
   като имат предвид, че:

               (1)

               Отношенията между Република Молдова („Молдова“) и Европейския съюз се развиват в рамките на Европейската политика за съседство. През 2005 г. Общността и Молдова се споразумяха относно план за действие в рамките на Европейската политика за съседство, определящ средносрочните приоритети в отношенията между ЕС и Молдова. Рамката на тези двустранни отношения се разширява допълнително чрез започналото неотдавна Източно партньорство. От януари 2010 г. насам Европейският съюз и Молдова преговарят относно Споразумение за асоцииране, което се очаква да замени съществуващото Споразумение за партньорство и сътрудничество.

               (2)

               Икономиката на Молдова бе силно засегната от международната финансова криза, като производството отчете силен спад, фискалната позиция се влоши и нуждите от външно финансиране се повишиха.

               (3)

               Стабилизирането и възстановяването на икономиката на Молдова се подкрепят с финансова помощ от Международния валутен фонд (МВФ). Споразумението за финансиране от МВФ за Молдова бе одобрено на 29 януари 2010 г.

               (4)

               Молдова поиска макрофинансова помощ от страна на Съюза с оглед влошаващите се икономическо положение и перспективи.

               (5)

               Тъй като в платежния баланс на Молдова все още се наблюдава остатъчен недостиг от финансиране за 2010—2011 г., макрофинансовата помощ се счита за подходящ отговор на искането на Молдова за подпомагане на икономическото стабилизиране, съвместно с текущата програма на МВФ. Тази макрофинансова помощ се очаква също да допринесе за облекчаване на нуждите от външно финансиране на държавния бюджет.

               (6)

               Макрофинансовата помощ от страна на Съюза следва не само да допълва програмите и средствата, предоставени от МВФ и Световната банка, но и да гарантира приноса от участието на Съюза.

               (7)

               Комисията следва да гарантира, че макрофинансовата помощ от страна на Съюза съответства, в правен аспект, и по същество на мерките, предприети в различните области на външната дейност и в рамките на други политики на Съюза от значение в тази връзка.

               (8)

               Конкретните цели на макрофинансовата помощ от страна на Съюза следва да подобрят ефикасността, прозрачността и отчетността. Комисията следва да извършва редовен надзор на тези цели.

               (9)

               Условията, от които зависи предоставянето на макрофинансовата помощ от страна на Съюза, следва да отразяват основни принципи и цели на политиката на Съюза по отношение на Молдова.

               (10)

               С оглед осигуряването на ефикасна защита на финансовите интереси на Съюза, свързани с тази макрофинансова помощ, е необходимо да се предприемат подходящи мерки от страна на Молдова за предотвратяване и борба с измамите, корупцията и други нередности във връзка с тази помощ. Необходимо е също така е Комисията да предвиди подходящи проверки, а Сметната палата – подходящи одити.

               (11)

               Отпускането на макрофинансовата помощ от страна на Съюза не засяга правомощията на бюджетния орган.

               (12)

               Макрофинансовата помощ от страна на Съюза следва да бъде управлявана от Комисията. За да се гарантира, че Европейският парламент и Икономическият и финансов комитет могат да проследят изпълнението на настоящото решение, Комисията следва редовно да ги информира за последните развития във връзка с помощта и да им предоставя съответните документи.

               (13)

               Съгласно член 291 от Договора за функционирането на Европейския съюз общите правила и принципи относно реда и условията за контрол от страна на държавите-членки върху упражняването на изпълнителните правомощия от Комисията се установяват предварително с регламент, приет в съответствие с обикновената законодателна процедура. До приемането на този нов регламент продължава да се прилага Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (2), с изключение на процедурата по регулиране с контрол, която не се прилага,

         ПРИЕХА НАСТОЯЩОТО РЕШЕНИЕ:
   Член 1
   1.   Съюзът предоставя на Молдова макрофинансова помощ под формата на безвъзмездна помощ в размер с максимален размер 90 милиона евро с цел да подкрепи икономическото стабилизиране на Молдова и да облекчи потребностите на държавата във връзка с платежния баланс и бюджета, определени в настоящата програма на МВФ.
   2.   Отпускането на макрофинансовата помощ от страна на Съюза се управлява от Комисията по начин, който е съответствие със споразуменията или договореностите между МВФ и Молдова и с ключовите принципи и цели на икономическата реформа, заложени в Плана за действие и в Споразумението за партньорство и сътрудничество между ЕС и Молдова. Комисията осведомява редовно Европейския парламент и Икономическия и финансов комитет за последните развития във връзка с управлението на помощта и им предоставя съответните документи.
   3.   Макрофинансовата помощ от страна на Съюза се предоставя за период от две години и шест месеца, считано от първия ден след влизането в сила на Меморандума за разбирателство, посочен в член 2, параграф 1.
   Член 2
   1.   На Комисията се предоставя правомощието, като действа в съответствие с процедурата по консултиране, предвидена в член 5, параграф 2 да постигне споразумение с властите на Молдова относно условията, свързани с икономическата политика, от които зависи предоставянето на макрофинансовата помощ от страна на Съюза и които се определят в Меморандума за разбирателство, съдържащ график за тяхното изпълнение (наричан по-нататък „Меморандум за разбирателство“). Условията трябва да бъдат в съответствие с постигнатите споразумения и договореностите, постигнати между МВФ и Молдова и с ключовите принципи и цели на икономическата реформа, предвидени в Плана за действие и в Споразумението за партньорство и сътрудничество между ЕС и Молдова. Предвидените принципи и цели имат за цел да подобрят ефикасността, прозрачността и отчетността на помощта, в това число по-специално системите за управление на публичните финанси в Молдова. Комисията редовно ще следи напредъка по постигането на тези цели. Подробните финансови условия на помощта се установяват в Споразумение за безвъзмездна помощ, което предстои да бъде договорено между Комисията и властите на Молдова.
   2.   По време на прилагането на макрофинансовата помощ от страна на Съюза Комисията следи за стабилността на финансовите споразумения, както и за административните процедури и механизмите за вътрешен и външен контрол в Молдова, които са от значение за подобна помощ, и за спазването на договорения график.
   3.   Комисията редовно проверява дали икономическите политики на Молдова са в съответствие с целите на макрофинансовата помощ от Съюза и дали съгласуваните условия на икономическата политика се изпълняват в задоволителна степен. За тази цел Комисията тясно си сътрудничи с МВФ и Световната банка, а когато е необходимо - и с Икономическия и финансов комитет.
   Член 3
   1.   При спазване на условията, посочени в параграф 2, Комисията предоставя на Молдова макрофинансовата помощ от страна на Съюза на не по-малко от три транша безвъзмездна помощ. Размерът на всеки транш се определя в Меморандума за разбирателство.
   2.   Комисията взема решение относно изплащането на траншовете, ако е налице задоволително изпълнение на условията на икономическата политика, съгласувани в Меморандума за разбирателство. Изплащането на втория и следващите траншове се извършва не по-рано от три месеца след изплащането на предходния транш.
   3.   Финансовите средства от Съюза се изплащат на Националната банка на Молдова. В зависимост от разпоредбите, които предстои да бъдат съгласувани в Меморандума за разбирателство, включително потвърждение на продължаваща нужда от бюджетно финансиране, финансовите средства от Съюза може да бъдат преведени на Държавната хазна на Молдова като краен получател.
   Член 4
   Макрофинансовата помощ от страна на Съюза се усвоява в съответствие с разпоредбите на Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и правилата за прилагането му (4). По-специално в Меморандума за разбирателство и Споразумението за безвъзмездна помощ, които се договарят с властите на Молдова, се предвижда предприемането на конкретни мерки от страна на Молдова за предотвратяване на и борба с измамите, корупцията и всякакви други нередности, засягащи помощта. За да се осигури по-голяма прозрачност на управлението и изплащането на средствата от Съюза, в Меморандума за разбирателство и в Споразумението за безвъзмездна помощ се предвиждат и проверки, включително проверки на място и инспекции, осъществяван от Комисията, включително от Службата за борба с измамите. Освен тях се предвиждат и одити от страна на Сметната палата, включително, ако е уместно, одити на място.
   Член 5
   1.   Комисията се подпомага от комитет.
   2.   При позоваване на настоящия параграф се прилагат членове 3 и 7 от Решение 1999/468/ЕО, като се вземат предвид разпоредбите на член 8 от него.
   Член 6
   1.   До 31 август всяка година Комисията представя на Европейския парламент и на Съвета доклад относно изпълнението на настоящото решение през предходната година, включващ оценка във връзка с това. В доклада се посочва връзката между политическите условия, определени в Меморандума за разбирателство, текущото състояние на икономиката и бюджета на Молдова и решението на Комисията за изплащане на траншовете от помощта.
   2.   Не по-късно от две години след изтичането на периода на предоставяне на помощта, посочен в член 1, параграф 3, Комисията представя на Европейския парламент и на Съвета доклад за последваща оценка.
   Член 7
   Настоящото решение влиза в сила в деня след публикуването му в Официален вестник на Европейския съюз.

      Съставено в Страсбург на 20 октомври 2010 година.

            За Европейския парламент

            Председател

         J. BUZEK

            За Съвета

            Председател

         O. CHASTEL

      (1)  Позиция на Европейския парламент от 7 септември 2010 г., (все още непубликувана в Официален вестник) и решение на Съвета от 11 октомври 2010 г.

      (2)  ОВ L 184, 17.7.1999 г., стр. 23.

      (3)  ОВ L 248, 16.9.2002 г., стр. 1.

      (4)  Регламент (ЕО, Евратом) № 2342/2002 на Комисията от 23 декември 2002 година относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (ОВ L 357, 31.12.2002 г., стр. 1).


title: Решение за изпълнение (ЕС) 2016/543 на Съвета от 15 февруари 2016 година за одобряване на програмата на Гърция за адаптиране (2015/1182)

text:
               7.4.2016

               BG

               Официален вестник на Европейския съюз

               L 91/26

         РЕШЕНИЕ ЗА ИЗПЪЛНЕНИЕ (ЕС) 2016/543 НА СЪВЕТА
   от 15 февруари 2016 година
   за одобряване на програмата на Гърция за адаптиране (2015/1182) (1)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 472/2013 на Европейския парламент и на Съвета от 21 май 2013 г. за засилване на икономическото и бюджетно наблюдение над държавите членки в еврозоната, изпитващи или застрашени от сериозни затруднения по отношение на финансовата си стабилност (2), и по-специално член 7, параграф 2 от него,
   като взе предвид предложението на Европейската комисия,
   като има предвид, че:

               (1)

               С Регламент (ЕС) № 472/2013 са установени правилата за одобряване на програма за макроикономически корекции за държава членка при получаване на финансова помощ, включително от Европейския механизъм за финансово стабилизиране (ЕМФС). Посочените правила следва да са съгласувани с разпоредбите на Регламент (ЕС) № 407/2010 на Съвета (3) за създаване на ЕМФС.

               (2)

               На Гърция е предоставена финансова помощ от ЕМФС с Решение за изпълнение (ЕС) 2016/542 на Съвета (4) за предоставяне на краткосрочна финансова помощ за Гърция от страна на Съюза.

               (3)

               От съображения за последователност одобрението на програмата за макроикономически корекции за Гърция съгласно Регламент (ЕС) № 472/2013 следва да бъде направено с препратка към относимите разпоредби на Решение за изпълнение (ЕС) 2016/542,

         ПРИЕ НАСТОЯЩОТО РЕШЕНИЕ:
   Член 1
   Мерките, определени в член 3, параграф 3 от Решение за изпълнение 2016/542, които трябва да се предприемат от Гърция като част от нейната програма за адаптиране, се одобряват.
   Член 2
   Настоящото решение е влиза в сила от датата на нотифицирането му.
   Член 3
   Адресат на настоящото решение е Република Гърция.
   Член 4
   Настоящото решение се публикува в Официален вестник на Европейския съюз.

      Съставено в Брюксел на 15 февруари 2016 година.

            За Съвета

            Председател

         M.H.P. VAN DAM

      (1)  Настоящият акт първоначално е бил приет само на английски език и публикуван в ОВ L 192, 18.7.2015 г., стр. 19.

      (2)  ОВ L 140, 27.5.2013 г., стр. 1.

      (3)  Регламент (ЕС) № 407/2010 на Съвета от 11 май 2010 г. за създаване на европейски механизъм за финансово стабилизиране (ОВ L 118, 12.5.2010 г., стр. 1).

      (4)  Вж. страница 22 от настоящия брой на Официален вестник.


title: 2014/495/Евратом: Решение на Съвета от 16 юни 2014 година за одобряване на сключването от Европейската комисия, от името на Европейската общност за атомна енергия, на Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна

text:
               30.8.2014

               BG

               Официален вестник на Европейския съюз

               L 261/744

         РЕШЕНИЕ НА СЪВЕТА
   от 16 юни 2014 година
   за одобряване на сключването от Европейската комисия, от името на Европейската общност за атомна енергия, на Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна
   (2014/495/Евратом)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност за атомна енергия, и по-специално член 101, втора алинея от него,
   като взе предвид препоръката на Европейската комисия,
   като има предвид, че:

               (1)

               На 10 май 2010 г. Съветът упълномощи Комисията да започне преговори с Грузия за сключването на ново споразумение между Съюза и Грузия, което да замени Споразумението за партньорство и сътрудничество (1).

               (2)

               Предвид близките исторически отношения и все по-тесните връзки между страните, както и тяхното желание да укрепят и разширят отношенията си по един амбициозен и новаторски начин, преговорите по Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна („Споразумението“), бяха успешно приключени с парафирането на Споразумението на 29 ноември 2013 г.

               (3)

               На 10 март 2014 г. Комисията предложи на Съвета Споразумението да бъде подписано от името на Съюза и да се прилага частично временно съгласно член 431 от Споразумението до сключването му на по-късна дата.

               (4)

               Споразумението обхваща също така въпроси, попадащи в сферата на компетентност на Европейската общност за атомна енергия, и по-конкретно изброените в член 298, буква к) от Споразумението.

               (5)

               Поради това Споразумението следва да бъде сключено от името на Европейската общност за атомна енергия що се отнася до въпросите, попадащи в приложното поле на Договора за Евратом.

               (6)

               Подписването и сключването на Споразумението са предмет на отделна процедура що се отнася до въпросите, попадащи в приложното поле на Договора за Европейския съюз и на Договора за функционирането на Европейския съюз.

               (7)

               Съгласно член 102 от Договора за Евратом Споразумението влиза в сила за Европейската общност за атомна енергия само след като Комисията е била уведомена от държавите членки, че Споразумението е станало приложимо в съответствие с разпоредбите на тяхното национално законодателство.

               (8)

               Поради това следва да се одобри сключването на Споразумението от Комисията, действаща от името на Европейската общност за атомна енергия,

         ПРИЕ НАСТОЯЩОТО РЕШЕНИЕ:
   Член 1
   Одобрява се сключването от Европейската комисия, от името на Европейската общност за атомна енергия, на Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна (2).
   Член 2
   Настоящото решение влиза в сила в деня след приемането му.

      Съставено в Люксембург на 16 юни 2014 година.

            За Съвета

            Председател

         G. KARASMANIS

      (1)  Споразумение за партньорство и сътрудничество между Европейските общности и техните държави членки, от една страна, и Грузия, от друга страна (ОВ L 205, 4.8.1999 г., стр. 3).

      (2)  Текстът на Споразумението е приложен към Решението за подписването от името на Европейския съюз и временното прилагане на Споразумението за асоцииране между Европейския съюз и Европейската общност за атомна енергия и техните държави членки, от една страна, и Грузия, от друга страна (вж. страница 1 от настоящия брой на Официален вестник).